text: «абай сатирик» ақынның туғанына 125 жыл толуына байланысты «білім» қоғамынан 1970 ж. жарық көрген кітапша. авторы т. қожакеев. автор абай сатирасының өткірлігін жан-жақты талдайды. ақын сынының негізгі объектісі мен тақырыбын, өз заманындағы қоғамдық қайшылықтарды, ел билеу жүйесін, ұлық, болыс, әкім пысықтардың жемқорлық айла-амалдарын әшкерелеу әдістері мен шеберлігін сөз етеді. абай сатирасының жазылу түрі мен тәсілін жіктеп (тұрмыстық, этикалық, моральдық), қазақ әдебиетінде сатира, әзіл-оспақ, сын-сықақ жанрын жаңа түрмен, соны мазмұнмен байыта түскенін ашып көрсетеді. еңбек әдебиет лекторларға, студенттерге, жалпы оқырман қауымға арналған. көлемі 1,7 баспа табақ, мың дана болып басылған.